"Este nevoie de astfel de acţiuni şi noi le facem cât de des putem, cu ajutorul credincioşilor şi al sponsorilor. Până în prezent, s-au făcut donaţii în valoare de aproximativ 60.000 de euro. Aparatura medicală oferită este de un real folos şi reprezintă o mare binecuvântare de la Dumnezeu. Am văzut în spitalele unde am mers multe familii plângând pentru copiii lor care intrau sau ieşeau din operaţii. Ne sensibilizează suferinţa oamenilor, mai ales a copiilor lipsiţi de apărare şi a mamelor disperate, care ar da orice să-şi vadă pruncii salvaţi", a declarat părintele arhimandrit Ciprian Grădinaru, eclesiarhul Paraclisului Catedralei Mântuirii Neamului.

Un grup de voluntari de la Paraclisul Catedralei Mântuirii Neamului, coordonaţi de părintele arhimandrit Ciprian Grădinaru, a donat aparatura medicală spitalelor "Grigore Alexandrescu", "Marie Curie" şi "Elias" din Bucureşti.

Spitalul Clinic de Urgenţă pentru Copii "Marie Curie" a primit un aparat Consola ILA activve, sistem complet funcţional cu trolley, înlocuitor de plămâni, singurul de acest tip din Europa de Est.

Spitalul Universitar de Urgenţă "Elias" şi Spitalul Clinic de Urgenţă pentru Copii "Grigore Alexandrescu" au primit câte un aparat de ultimă generaţie pentru măsurarea transcutanată a bilirubinei, în valoare de 15.748 de lei fiecare.